Għażiż Prim Ministru, għażiż Shinzo, għażiż Jean-Claude, ninsab ferm kuntent li nilqagħkom fi Brussell illum għas-summit straordinarju tagħna bejn l-UE u l-Ġappun. Fil-fatt, konna ppjanajna dan is-summit xi ftit taż-żmien ilu, meta wegħdna li nagħmlu dak kollu li hu fis-setgħa tagħna biex nikkonkludu t-taħditiet politiċi u kummerċjali bejn il-Ġappun u l-Unjoni Ewropea lejliet is-summit tal-G20. U hekk għamilna. Ippermettuli nirreferi fil-qosor għall-kuntest politiku. Inqas minn ġimagħtejn ilu, hawnhekk fi Brussell, il-mexxejja Ewropej iddiskutew kif nistgħu niddefendu ruħna kontra prattiċi kummerċjali inġusti. Kif nirrikonċiljaw il-kummerċ ħieles u l-kummerċ ġust. Dażgur, ma konniex qed naħsbu fil-Ġappun jew fin-negozjati li għaddejjin. Iżda filwaqt li nżommu f'moħħna l-biżgħat u l-ansjetajiet tal-poplu tagħna, li ta' spiss ikunu ġustifikati, ħadna deċiżjonijiet dwar kif intejbu l-istrumenti tagħna għad-difiża tal-kummerċ. Mhux biex lill-Ewropa naqtgħuha barra mill-bqija tad-dinja, iżda biex il-kummerċ ikun jista' jsir b'mod effettiv. Għax aħna, bħala l-Unjoni Ewropea, nemmnu tassew fl-għan politiku ta' dinja mibnija fuq il-ftuħ, il-kooperazzjoni u l-kummerċ. Fil-kuntest tad-diskussjoni dwar il-Brexit, smajna dikjarazzjonijiet fejn intqal li mhuwiex vallapena tkun fl-Unjoni Ewropea, għax il-kummerċ globali barra mill-UE huwa aktar faċli. Illum aħna wrejna li dan mhuwiex minnu. L-UE hija impenjata dejjem aktar fuq il-livell globali. U għandha quddiemha negozjat mal-pajjiżi tal-Mercosur, il-Messiku, in-New Zealand, l-Awstralja u pajjiżi oħra. Minkejja li xi wħud qed jgħidu li reġa' ser jasal żmien l-iżolazzjoni u d-diżintegrazzjoni, aħna qed nuru li dan mhuwiex il-każ. Qed nuru li tassew id-dinja m'għandhiex għalfejn tmur lura b'mitt sena. Anzi pjuttost bil-kontra. M'hemmx bżonn li jkun hekk. Qed nuru dan mal-Ġappun. U tafu għaliex dan il-ftehim kien possibbli? Għaliex ma jikkonċernax biss l-interessi kummerċjali komuni. Jikkonċerna, l-ewwel u qabel kollox, il-valuri kondiviżi li fuqhom huma bbażati s-soċjetajiet tagħna, li huma d-demokrazija liberali, id-drittijiet tal-bniedem u l-istat tad-dritt. Din il-bażi ta' valuri kondiviżi, li mhux biss nirrispettaw, iżda li, skont il-Ftehim ta' Sħubija Strateġika - aħna impenjati li nippromwovu, ippermettitilna nikkonkludu dawn in-negozjati. U, l-aktar ħaġa importanti f'dan kollu, ħadd ma tilef. Ippermettuli nirringrazzja lil Jean-Claude u t-tim tiegħu, kif ukoll lin-negozjaturi Ġappuniżi, għall-ħidma eċċellenti tagħhom. Prosit, prosit tassew! Finalment, ippermettuli niffoka fuq il-Korea ta' Fuq. Illum qbilna li nappellaw lill-komunità internazzjonali biex jissaħħu l-miżuri mmirati lejn aktar restrizzjonijiet fuq it-trasferiment ta' oġġetti u teknoloġiji rilevanti, kif ukoll fuq il-finanzjament għall-programmi nukleari u ta' missili ballistiċi tal-Korea ta' Fuq. F'dan ir-rigward, nagħmlu appell għall-adozzjoni bikrija ta' Riżoluzzjoni ġdida u komprensiva tal-Kunsill tas-Sigurtà tan-NU. Ara l-paġna tal-laqgħa